พิษยูโรถึงไทย ธปท.พร้อมรับ
“กิตติรัตน์” เชื่อวิกฤตยูโรโซนถึงไทยแน่ มั่นใจฐานะการคลังรับมือวิกฤตต่อเนื่องได้หลายปี ธปท.จับตาข้อมูล 7 ด้าน
27 มิ.ย. 2555

“กิตติรัตน์” เชื่อวิกฤตยูโรโซนถึงไทยแน่ มั่นใจฐานะการคลังรับมือวิกฤตต่อเนื่องได้หลายปี ธปท.จับตาข้อมูล 7 ด้าน
นายอนุสรณ์ เอี่ยมสะอาด รองโฆษกประจำสำนักนายกรัฐมนตรี เปิดเผยว่า ในการประชุมคณะรัฐมนตรี (ครม.) เมื่อวันที่ 26 มิ.ย.นี้ นายกิตติรัตน์ ณ ระนอง รองนายกรัฐมนตรีและ รมว.คลัง รายงานให้ ครม.ทราบว่า วิกฤตเศรษฐกิจยูโรโซนมีความชัดเจนมากขึ้น และจะส่งผลกระทบถึงเศรษฐกิจในไม่ช้า โดยล่าสุดไซปรัสขอความช่วยเหลือทางการเงินจากอียู 
นายกิตติรัตน์ ชี้แจงว่า ขณะนี้ประเทศในกลุ่ม PIIGS ได้ขอความช่วยเหลือทางการเงินจากอียูแล้ว 4 ประเทศ ล่าสุดมีประเทศที่ 5 ขอความช่วยเหลือเข้ามา คือ ไซปรัส ซึ่งเป็นการตอกย้ำว่าวิกฤตยูโรโซนส่งผลกระทบถึงไทยแน่นอน อีกทั้งการขอความช่วยเหลือของสถาบันการเงินต่างๆ ทั่วโลก เป็นข้อมูลที่เชื่อมโยงว่าวิกฤตเข้าใกล้ไทยมากขึ้น
นายอนุสรณ์ กล่าวว่า ในวันที่ 27 มิ.ย. น.ส.ยิ่งลักษณ์ ชินวัตร นายกรัฐมนตรี ได้มอบหมายให้นายกิตติรัตน์ เป็นประธานการประชุมรัฐมนตรีกระทรวงเศรษฐกิจ 9 กระทรวง เพื่อติดตามวิกฤตยูโรโซน
ขณะเดียวกัน ครม. รับทราบผลการประชุมหารือเพื่อติดตามภาวะเศรษฐกิจจากวิกฤตเศรษฐกิจยูโรโซน โดยที่ประชุมมองว่าวิกฤตยูโรโซนเป็นปัญหาเชิงโครงสร้างและวินัยการคลังที่สะสมต่อเนื่องอย่างน้อย 4 ปี การแก้ปัญหาอาจต้องใช้เวลา ขณะที่วิกฤตดังกล่าวจะสร้างความผันผวนให้ตลาดการค้าและตลาดเงิน โดยเฉพาะไทยจะได้รับผลกระทบทั้งทางตรงและทางอ้อม ทั้งภาคการส่งออก ท่องเที่ยว และการลงทุน แต่ก็คาดว่าผลกระทบจากวิกฤตยูโรโซนต่อเศรษฐกิจโลกจะอยู่ในวงจำกัด 
ด้านธนาคารแห่งประเทศไทย (ธปท.) ให้ความเห็นว่าวิกฤตยูโรโซนจะกระทบต่อสถาบันการเงินไทยค่อนข้างจำกัด เนื่องจากไทยมีธุรกรรมการเงินกับสถาบันการเงินยุโรปไม่มากนัก อีกทั้งสถานะทางการเงินของสถาบันการเงินไทยแข็งแกร่งและมีสภาพคล่องที่ดี แต่อาจส่งผลกระทบต่อสินเชื่อเพื่อการค้าระหว่างประเทศ
ขณะที่กระทรวงการคลังประเมินว่า ในภาวะที่ค่าเงินยูโรมีแนวโน้มอ่อนค่าลง เป็นโอกาสดีในการปรับโครงสร้างหนี้ของรัฐวิสาหกิจ และขณะนี้ต้องถือว่าสถานการณ์คลังของไทยมั่นคง การจัดเก็บภาษีน่าจะทำได้ตามเป้า และคาดว่าสามารถรับมือกับภาวะวิกฤตที่อาจเกิดขึ้นได้
นายทรงธรรม ปิ่นโต ผู้อำนวยการสำนักนโยบายเศรษฐกิจมหภาค ธปท. กล่าวว่า ขณะนี้ ธปท.มีการติดตามผลกระทบจากวิกฤตยุโรปอย่างใกล้ชิด อย่างน้อยก็ใน 7 ด้าน ที่คาดว่าจะได้รับผลกระทบจากยุโรป รวมถึงการติดตามดูการเติบโตของสินเชื่อในระบบสถาบันการเงินของไทย ที่ธนาคารเพื่อการชำระหนี้ระหว่างประเทศ (บีไอเอส) ออกเตือนให้ระวังว่าโตเร็วเกินไปหรือไม่ด้วย โดยจากการติดตามดูในเบื้องต้นยังไม่พบสัญญาณน่าห่วง เนื่องจากพื้นฐานเศรษฐกิจไทยรวมถึงประเทศอื่นๆ ในภูมิภาคของอาเซียนยังดี จึงน่าจะพอรับมือกับผลกระทบจากยุโรปได้ระดับหนึ่ง
ทั้งนี้ ภาคส่วนที่ ธปท.ติดตามดูใน 7 ด้าน อาทิ ดุลบัญชีเดินสะพัด หนี้ภาคครัวเรือน หนี้ต่างประเทศ ระดับหนี้ภาครัฐ ซึ่งรวมไปถึงหนี้ระยะสั้นในต่างประเทศและในประเทศ การขยายตัวของสินเชื่อ ฯลฯ เนื่องจากปัจจัยเหล่านี้มีผลต่อเสถียรภาพเศรษฐกิจโดยรวมของประเทศ 
นายทรงธรรม กล่าวว่า ในเรื่องการเติบโตของสินเชื่อในปัจจุบัน ที่บีไอเอสเขาออกมาเตือนให้ระวังนั้น ยังไม่มีสัญญาณการโตที่ผิดปกติ เพราะส่วนหนึ่งยังเป็นช่วงที่กำลังฟื้นตัวจากปัญหาน้ำท่วมด้วย